SKRIFTLIG FORESPØRGSEL E-2055/99

af Paul Lannoye (Verts/ALE) til Kommissionen

(3. november 1999)

Om: Opførelse af imidacloprid i bilag I til forordning (EØF) nr. 3600/92

Den franske regering vedtog i januar 1999 midlertidigt at forbyde anvendelsen af insektbekæmpelsesmidlet Gaucho fra Bayer (aktiv substans: imidacloprid) i de franske solsikkemarker. Fra 1993 til 1997 har biavlerne i de centrale og central-vestlige regioner bemærket en stadig nedgang i udbyttet af solsikkehonning. Denne nedgang skyldes formodentlig et tab af arbejdsbier under dyrkningens blomstringsperiode. Nedgangen i honningudbyttet svarer til forøgelsen af de solsikkemarker, som tilsås med frø, der er beskyttet med Gaucho.

Den sammenfattende rapport fra november 1998 fra en undersøgelse med titlen Fytosanitære produkters indvirkninger på honningbier følgerne af behandlingen af solsikkefrø med Gaucho og tabet af arbejdsbier (Mih-Hà PHAM-DELEGUE, Inra og Sophie CLUZEAU, Acta), som er udarbejdet med støtte fra EU (i forbindelse med Rådets forordning nr. 1221/97(1)), konkluderer, at laboratorieforsøg påviser en fare for honningbier i forbindelse med imidacloprid-koncentrationer, som kan være til stede i solsikker, der er behandlet under naturlige forhold.

Den kontrol på stedet, som er foretaget i forbindelse med ovennævnte undersøgelse, bekræfter ikke den risiko, som har vist sig på laboratorieplan. Der gøres imidlertid i undersøgelsen opmærksom på, at denne risiko kan tilsløres eller afhjælpes af tilstedeværelsen af imidacloprid i planter i undersøgelsesområderne. Selv om der i tre af de fire undersøgelsesområder ikke har været udsået Gaucho-frø siden 1995 eller 1993, er der konstateret imidacloprid i en del af de planter og honningprodukter, som er fremkommet fra ikke-behandlede dyrkninger. Der opstår derfor et problem med imidacloprids tilsyneladende lange remanenstid i jorden.

Agter Kommissionen som følge af de alvorlige formodninger vedrørende dette plantebeskyttelsesmiddel at tage initiativ til hurtigt at opføre det på den liste over stoffer, der findes i bilag I til forordning (EØF) nr. 3600/92(2)?

(1) EFT L 173 af 1.7.1997, s. 1.

(2) EFT L 366 af 15.12.1992, s. 10.

Svar afgivet på Kommissionens vegne af David Byrne

(8. december 1999)

I Rådets direktiv 91/414/EØF af 15 juli 1991 om markedsføring af plantebeskyttelsesmidler(1) er der fastlagt harmoniserede rammebestemmelser for godkendelse, markedsføring, anvendelse og kontrol af plantebeskyttelsesmidler i Fællesskabet.

I 1992 vedtog Kommissionen forordning (EØF) nr. 3600/92 af 11 december 1992 om de nærmere bestemmelser for iværksættelsen af første fase af det arbejdsprogram, som er omhandlet i artikel 8, stk. 2, i direktiv 91/414/EØF, og som omfatter evalueringen af en første liste over 90 vigtige og meget anvendte aktive stoffer i landbruget, der dækker en skønnet andel på 30 % af, hvad der anvendes inden for landbruget. Dette program, som videreføres, giver mulighed for, at der oparbejdes ekspertise, og at der etableres en gensidig tillid i medlemsstaterne og Kommissionen.

Kommissionen er i øjeblikket ved at udarbejde næste fase af det reviderede program. Det forventes, at dette i begyndelsen af år 2000 vil føre til, at der vedtages yderligere gennemførelsesforanstaltninger i forbindelse med en revision af de øvrige eksisterende aktive stoffer. Det er meningen, at denne revision skal fremskyndes på grundlag af erfaringerne med det første program. Alle de resterende aktive stoffer (med et par få undtagelser såsom mikroorganismer eller planteekstrakter) vil være omfattet heraf.

I direktiv 91/414/EØF er det også fastsat, at medlemsstaterne til enhver tid kan revidere godkendelser, hvis noget tyder på, at nogle af godkendelseskravene ikke længere er opfyldt. Dette ville være tilfældet i øjeblikket for godkendelsen af imidacloprid i visse afgrøder.

(1) EFT L 230 af 19.8.1991.